b'\n_START_ARTICLE_\nGvatemalos generalkapitonija\n_START_SECTION_\nPirmtakai\n_START_PARAGRAPH_\nB\xc5\xabsimos karalyst\xc4\x97s teritorijos kolonizavimas prasid\xc4\x97jo 1524\xc2\xa0m. \xc5\xa0iaurin\xc4\x97je dalyje broliai Gonazalo ir Pedro de Alvarado, Hern\xc3\xa1n Cort\xc3\xa9s ir kiti konkistadorai ved\xc4\x97 ekspedicijas \xc4\xaf Gvatemal\xc4\x85 ir Hond\xc5\xabr\xc4\x85, o pietuose\xc2\xa0\xe2\x80\x93 Francisco Hern\xc3\xa1ndez de C\xc3\xb3rdoba, globojamas Pedrarias D\xc3\xa1vila i\xc5\xa1 Panamos, \xc4\xaf\xc5\xbeeng\xc4\x97 \xc4\xaf \xc5\xa1iandienin\xc4\x99 Nikaragv\xc4\x85. \xc5\xa0ios teritorijos pagrindin\xc4\x97 gyvenviet\xc4\x97 per pirm\xc4\x85 de\xc5\xa1imtmet\xc4\xaf buvo perkelta kelis kartus. 1540\xc2\xa0m. buvo \xc4\xafkurtas Santiago de los Caballeros de Goathemala miestas, nes Tecp\xc3\xa1n Guatemala buvo paliktas d\xc4\x97l pernelyg didelio pa\xc5\xbeeid\xc5\xbeiamumo. Antroji gyvenviet\xc4\x97 buvo potvynio sunaikinta 1542\xc2\xa0m., tod\xc4\x97l \xc4\xafkurta nauja sostin\xc4\x97 Antigua Guatemala, kuri keliems \xc5\xa1imtme\xc4\x8diams tapo viena turtingiausi\xc5\xb3 Naujojo Pasaulio sostini\xc5\xb3._NEWLINE_Valdant Ispanijos kar\xc5\xabnos valdas svarb\xc5\xb3 vaidmen\xc4\xaf vaidino Katalik\xc5\xb3 ba\xc5\xbeny\xc4\x8dia. Pirmosios vyskupijos buvo \xc4\xafsteigtos 1534\xc2\xa0m. Leone (Nikaragva) ir Gvatemaloje. 1539\xc2\xa0m. buvo \xc4\xafsteigta vyskupija \xc4\x8ciapase. \xc4\x8ciapaso ir Gvatemalos vyskupai iki 1546\xc2\xa0m. buvo Sevilijos arkivyskupijos sufraganai, o nuo tada jie tapo pavald\xc5\xabs Meksiko arkivyskupijai. Leono vyskupija 1546\xc2\xa0m. buvo padaryta Limos arkivyskupijos sufraganu. 1559\xc2\xa0m. buvo sukurta trumpai egzistavusi Verapaso (Gvatemala) vyskupija. Karib\xc5\xb3 j\xc5\xabros pakrant\xc4\x97je Hondure keliskart buvo bandoma \xc4\xafkurti vyskupij\xc4\x85, kol 1561\xc2\xa0m. buvo \xc4\xafsteigta Comayagua vyskupija, priskirta Santo_NEWLINE_Domingo arkivyskupijai.\n_START_SECTION_\nGeneralkapitonijos \xc4\xafsteigimas\n_START_PARAGRAPH_\n1609\xc2\xa0m. audiencijoje buvo \xc4\xafsteigta generalkapitonija, o gubernatorius ir audiencijos prezidentas dar gavo ir generolo kapitono laipsn\xc4\xaf, kad gal\xc4\x97t\xc5\xb3 atremti u\xc5\xbesienio paj\xc4\x97g\xc5\xb3 gr\xc4\x97sm\xc4\x99 i\xc5\xa1 Karib\xc5\xb3 j\xc5\xabros. Generalkapitonija gavo autonomij\xc4\x85 administracin\xc4\x97je ir karin\xc4\x97je srityse. Ma\xc5\xbedaug tuo pa\xc4\x8diu metu Habsburg\xc5\xb3 Ispanija \xc4\xafsteig\xc4\x97 Puerto Riko generalkapitonij\xc4\x85 (1580\xc2\xa0m.), Kubos generalkapitonij\xc4\x85 (1607\xc2\xa0m.), Jukatano generalkapitonij\xc4\x85 (1617\xc2\xa0m.)._NEWLINE_XVII a. prasid\xc4\x97jo ir Katalik\xc5\xb3 ba\xc5\xbeny\xc4\x8dios hierarchijos tvarkymas Centrin\xc4\x97je Amerikoje. 1620\xc2\xa0m. Comayagua vyskupija, o 1647\xc2\xa0m. Leono vyskupija buvo padarytos Meksiko arkivyskupijos sufraganais. XVIII a. Gvatemalos vyskupija buvo pakelta \xc4\xaf arkivyskupijas, o Leono, \xc4\x8ciapaso ir Comayagua vyskupijos tapo jos sufraganais. Gvatemalos regionas tapo autonomi\xc5\xa1kas ir katalik\xc5\xb3 ba\xc5\xbeny\xc4\x8dios po\xc5\xbei\xc5\xabriu._NEWLINE_1776\xc2\xa0m. Antigua Gvatemal\xc4\x85 sugriov\xc4\x97 keletas \xc5\xbeem\xc4\x97s dreb\xc4\x97jim\xc5\xb3 ir miestas buvo paliktas. Nauj\xc4\x85ja sostine tapo Gvatemalos miestas, \xc5\xa1iandienin\xc4\x97s Gvatemalos sostin\xc4\x97._NEWLINE_1785-87\xc2\xa0m. Burbon\xc5\xb3 reformos metu Ispanijos kar\xc5\xabna \xc4\xafsteig\xc4\x97 audiencijoje kelet\xc4\x85 intendancij\xc5\xb3, kurios pakeit\xc4\x97 iki tol egzistavusi\xc4\x85 koregidoro institucij\xc4\x85. Intendantai gavo didel\xc4\x99 finansin\xc4\x99 gali\xc4\x85, jie buvo atsakingi u\xc5\xbe vietin\xc4\x97s ekonomikos ugdym\xc4\x85. Naujosios intendancijos \xc4\xafsik\xc5\xabr\xc4\x97 San Salvadore, Ciudad Real (\xc4\x8ciapasas), Comayagua (Hond\xc5\xabras) ir Leone (Nikaragva). Kosta Rikoje rezidavo karinis gubernatorius, atskaitingas Leono intendantui._NEWLINE_Gvatemalos generalkapitonij\xc4\x85 vald\xc4\x99s asmuo nuo tada tur\xc4\x97jo ne tik gubernatoriaus, generolo kapitono ir audiencijos prezidento, bet ir generalsuperintendanto galias. Kartu jis buvo ir tikrosios Gvatemalos (dabartiniu po\xc5\xbei\xc5\xabriu) de facto intendantu. Intendancijos, tvarkiusios civiliniu administacij\xc5\xb3 finansus, pad\xc4\x97jo formuoti vietin\xc4\xaf politin\xc4\xaf tapatum\xc4\x85, taip jos tapo v\xc4\x97lesni\xc5\xb3 Centrin\xc4\x97s Amerikos nacij\xc5\xb3 k\xc5\xabrimosi u\xc5\xbeuomazga.\n_START_SECTION_\nNepriklausomyb\xc4\x97\n_START_PARAGRAPH_\nPa\xc5\xa1alinus i\xc5\xa1 sosto Ferdinand\xc4\x85 VII 1811\xc2\xa0m. Pusiasalio karo metu San Salvadoro ir Leono intendancijose \xc4\x97m\xc4\x97 kurtis nepriklausomyb\xc4\x97s jud\xc4\x97jimai, kuriuos netrukus nuslopino. 1812\xc2\xa0m. Kadiso kortesai padalino region\xc4\x85 \xc4\xaf dvi provincijas\xc2\xa0\xe2\x80\x93 Gvatemal\xc4\x85 (Gvatemala, \xc4\x8ciapasas, Hond\xc5\xabras ir El Salvadoras) ir Nicaragua y Costa Rica. \xc5\xa0ios provincijos egzistavo 1812\xe2\x80\x931814 ir 1820\xe2\x80\x931821\xc2\xa0m., kai veik\xc4\x97 1812\xc2\xa0m. Ispanijos konstitucija. Pirmuoju laikotarpiu dvi provincijos rinkdavo septynis deputatus \xc4\xaf Kortesus._NEWLINE_Auk\xc5\xa1\xc4\x8diausia Gvatemalos vald\xc5\xbeia liko Centrin\xc4\x97s Amerikos ir \xc4\x8ciapaso generolas kapitonas. Generalkapitonija i\xc5\xa1silaik\xc4\x97 iki 1821\xc2\xa0m., kai regiono elita palaik\xc4\x97 Igualos plan\xc4\x85, vedus\xc4\xaf prie Pirmosios Meksikos imperijos suk\xc5\xabrimo ir nepriklausomyb\xc4\x97s. 1823\xc2\xa0m. liep\xc4\x85 regionas (i\xc5\xa1skyrus \xc4\x8ciapas\xc4\x85) taikiai atsiskyr\xc4\x97 nuo Meksikos ir sudar\xc4\x97 Jungtines Centrin\xc4\x97s Amerikos Provincijas. Neilg\xc4\x85 laik\xc4\x85 regionas i\xc5\xa1silaik\xc4\x97 politi\xc5\xa1kai vieningas. Apie 1840\xc2\xa0m. i\xc5\xa1centrin\xc4\x97s j\xc4\x97gos padalino \xc4\xaf atskiras provincijas.'